text: [{"text_idx": "#000005", "text": "Mapya Atala Baneni ba ku Bisanji"}, {"text_idx": "#000009", "text": "\u201cLekai kutyiba mambo na kulonda mumwekelo wa panja, ino tyibai mambo na boloke.\u201d\u200b\u2014YOANO 7:24."}, {"text_idx": "#000011", "text": "BUPOLOFETO bwa Isaya butala padi Yesu Kidishitu bwitukankamikanga ne kwitupa lukulupilo. Isaya wa\u0304laile amba Yesu \u201ckakatyibepo mambo mwendele byobya bimweka ku meso andi, nansha kudingila\u2019tu mungya byobya bivwana matwi andi\u201d ne amba \u201cukatyibila bape\u0304lulwe mambo na boloke.\u201d (Isaya 11:3, 4) Mwanda waka kino kitukankamika? Mwanda tudi mu ntanda iyudile\u2019mo mboloji, kadi bantu batyibanga mambo mungya byobamona na meso. Bine tusakilwa Mutyibi mubwaninine, ke Yesu kadi, mwine kaketutyibilapo mambo mungya mumwekelo wetu wa panja!"}, {"text_idx": "#000015", "text": "3 Fwatakanya\u2019po bidi mwe\u0304ivwanine mutumibwa Petelo paa\u0304tuminwe kwenda ku Kesalea, ku njibo ya muntu wa muzo ungi, witwa bu Konilusa! (Bilongwa 10:17-29) Mu kutama kwandi, Petelo wa\u0304di uyukile amba bantu ba mizo ingi i ba disubi. Ino kwa\u0304longekele kintu kimo kya\u0304shintyile mumweno wandi. Kimfwa, wa\u0304mwene kimonwa kitamba kudi Leza. (Bilongwa 10:9-16) Mu kino kimonwa, Petelo wa\u0304mwene kintu kidi bwa kisandi kitu\u0304ka mu\u0304lu, muyule banyema ba\u0304di bamonwa bu ba disubi. Kupwa wa\u0304ivwana diwi dimunena\u2019mba: \u201cPetelo, imana, tapa udye!\u201d Petelo wa\u0304pela na mutyima umo. Kupwa diwi dya\u0304munena\u2019mba: \u201cLeka kwita bintu byato\u0304keja Leza bu bya disubi.\u201d Kino kimonwa pa kupita, Petelo ka\u0304ivwanijepo bya\u0304di bimunena diwi\u2019dya. Kitatyi kityetye\u2019tu pa kupita\u2019po, mikendi ya\u0304tuminwe na Konilusa ya\u0304fika. Mushipiditu ujila wa\u0304ludika Petelo ende kwa Konilusa, ebiya nandi wa\u0304enda na mikendi\u2019ya."}, {"text_idx": "#000016", "text": "4 Shi Petelo wa\u0304tyibile mambo \u201cna kulonda mumwekelo wa panja,\u201d longa ka\u0304dipo wa kwenda nansha dimo kwa Konilusa. Bayuda keba\u0304dipo benda nansha dimo ku mobo a bantu ba mizo ingi. Penepa mwanda waka Petelo wa\u0304endele\u2019ko? Nansha byaa\u0304di na mboloji pa bantu ba mizo ingi, kimonwa kyaa\u0304mwene ne buludiki bwa mushipiditu ujila bwaa\u0304tambwile bya\u0304shintyile mumweno wandi. Petelo pa kupwa kuteja Konilusa, wa\u0304nena\u2019mba: \u201cPano bine naivwanija\u2019mba Leza kadipo na mboloji, ino mu mizo yonso yewa muntu umutyina ne ulonga byoloke ye witabijibwa nandi.\u201d (Bilongwa 10:34, 35) Uno mwivwanino mupya wa\u0304tulumwije Petelo, ne kino kyadi kya kwikala na lupusa pa bene Kidishitu bonso. Namani?"}, {"text_idx": "#000018", "text": "5 Yehova wa\u0304ingidije Petelo pa kukwasha bene Kidishitu bonso bajingulule amba kadipo na mboloji. Musaka wetu, muzo, kabila, nansha ludimi kebidipo na mvubu ku meso a Yehova. Ino shi tutyina Leza ne kulonga byoloke, nabya twibetabijibwe nandi. (Ngalatea 3:26-28; Kusokwelwa 7:9, 10) Padi wadi kala uyukile kino. Ino le bikekala namani shi watami\u0304ne mu ntanda nansha mu kisaka mwadi muyudile mboloji? Nansha byobwanya kwimona\u2019mba kudipo na mboloji, le bibwanika kushala na milangwe kampanda ya mboloji? Nansha Petelo byaa\u0304kweshe bantu bakwabo bayuke amba Leza kadipo na mboloji, ino wa\u0304mwekeje monka mboloji. (Ngalatea 2:11-14) Penepa le tukako\u0304kela Yesu namani ne kuleka kutyibila bakwetu mambo mungya mumwekelo wabo?"}, {"text_idx": "#000020", "text": "6 Pa kujingulula shi tukishele na milangwe ya mboloji, tufwaninwe kwibandaula batwe bene. Tufwaninwe kudingakanya mumweno wetu na byobya byotwifunda mu Kinenwa kya Leza. (N\u0303imbo ya Mito\u0304to 119:105) Kadi tukokeja ne kwipangula mulunda netu shi umonanga motudi milangwe kampanda ya mboloji yoketubwanyapo kujingulula batwe bene. (Ngalatea 2:11, 14) Tubwanya kwikala na ino milangwe ino pampikwa kwiyuka batwe bene amba tudi na mboloji! Kino kyo kyatene tutu umo wadi wimanine mwingilo kampanda. Walembele lapolo ya ba mulume ne mukaji bamo badi mu mwingilo wa kitatyi kyonso. Mulume wadi wa mu kabila ka bantu badi bamonwa na bavule bu ba bule. Uno tutu wadi wimanine mingilo walembele myanda mivule miyampe itala mulume, ino wabweja\u2019ko amba: \u201cNansha byadi wa [uno muzo], mwikadilo ne mwiendelejo wandi wa mu bu\u0304mi i bikwashe bakwabo bevwanije amba kwikala [wa kano kabila] kekumulengejepo ekale na busala, kwikala na bu\u0304mi bwa munshi, na mwikadile bantu bavule ba mu [kano] kabila.\u201d Le i n\u0303eni\u2019ka yotuboila\u2019ko? Nansha shi twikale na mingilo\u2019ka mu bulongolodi bwa Yehova, tufwaninwe kwibandaula ne kwitabija bukwashi mwanda wa tujingulule milangwe ya mboloji ikishele motudi. Le i bintu\u2019ka bikwabo byotubwanya kulonga?"}, {"text_idx": "#000024", "text": "8 Bupeta nansha bulanda bibwanya kwikala na lupusa pa muswelo otumona bakwetu. Levi 19:15 unena\u2019mba: \u201cKufwaninwepo kwikala na mboloji kudi mulanda nansha kwitabila mpeta. Ufwaninwe kutyibila mukwenu mambo na boloke.\u201d Le bupeta nansha bulanda bwa muntu bubwanya kwikala na lupusa namani pa muswelo otumumona?"}, {"text_idx": "#000026", "text": "9 Solomone wa\u0304pelwe mushipiditu wa kulemba buno bubine busansa bwa amba: \u201cMulanda i mushikibwe enka ne na balondakani nandi, ino balunda ba mpeta i bavule.\u201d (Nkindi 14:20) Le luno lukindi lwitufundija bika? Shi ketutele\u2019kopo mutyima, tubwanya kukimba kupwana\u2019nka na banabetu bampeta pa kyaba kya kupwana ne na balanda bene. Mwanda waka i kyaka kutyibila bantu mambo mungya byobadi nabyo nansha byobabudilwe?"}, {"text_idx": "#000028", "text": "10 Shi tutyibila banabetu mambo mungya bupeta nansha bulanda bwabo, nabya tubwanya kulengeja nkalan\u0303ani mu kipwilo. Kino kya\u0304longekele ne mu bipwilo bimobimo bya mu myaka katwa kabajinji, ino Yakoba wa\u0304dyumuna bano bene Kidishitu pa uno mwanda. (Tanga Yakoba 2:1-4.) Ketufwaninwepo kulengeja nkalan\u0303ani mu kipwilo kyetu. Penepo i muswelo\u2019ka otubwanya kwepuka kutyibila bantu mambo mungya bintu byobadi nabyo?"}, {"text_idx": "#000033", "text": "13. Le i bika bitufundija Bible pa mwanda utala kule\u0304meka banunu?"}, {"text_idx": "#000034", "text": "13 Bible unena misunsa mivule amba tufwaninwe kule\u0304meka banunu. Levi 19:32 unena\u2019mba: \u201cUfwaninwe kwimanina wa mvwi, ufwaninwe kule\u0304meka mununu, kadi ufwaninwe kutyina Leza obe.\u201d Nkindi 16:31 witusapwila\u2019mba \u201cmvwi i kilukwa kya buya shi idi mu dishinda dya boloke.\u201d Polo wa\u0304sapwidile Temote amba kafwaninwepo kufutulula bana-balume banunu ino ebamone pamo bwa bashandi. (1 Temote 5:1, 2) Nansha Temote byaa\u0304di na lupusa pa batutu banunu, ino wa\u0304di ufwaninwe kwibamona nyeke na bule\u0304me ne na kanye."}, {"text_idx": "#000036", "text": "14 Le bikekala namani shi mununu walonga kilubo ku kusaka nansha kutendela kintu kishikilwe Yehova? Yehova kabwanyapo kwelela kunyuma muntu ulongele bubi ku kusaka, nansha ekale mununu kadi nansha shi i mule\u0304mekibwe namani. Muson\u0303anya udi mu Isaya 65:20 ulombola\u2019mba: \u201cKipya-mambo ukafingwa, nansha shi udi na myaka katwa.\u201d Tutana uno muson\u0303anya ne mu kimonwa kya\u0304mwene Ezekyele. (Ezekyele 9:5-7) Kintu kya mvubu nakampata i kule\u0304meka Yehova, Mukulu wa Mafuku. (Danyele 7:9, 10, 13, 14) Bule\u0304me botumule\u0304mekele buketupa bukankamane botusakilwa pa kulemununa bantu basakilwa bukwashi nansha shi bekale na myaka mivule namani.\u200b\u2014Ngalatea 6:1."}, {"text_idx": "#000038", "text": "15. Le i n\u0303eni\u2019ka yotuboila kudi mutumibwa Polo pa mwanda utala kule\u0304meka banabetu bankasampe?"}, {"text_idx": "#000039", "text": "15 Le bikekala namani shi mwanetu i nkasampe? Le ko kunena\u2019mba ketufwaninwepo kumule\u0304meka? Ke amopo. Polo wa\u0304lembe\u0304le Temote amba: \u201cMuntu kakikufutulula nansha dimo amba wi mwanuke. Inoko, ikala kimfwa ku bako\u0304kele mu muneneno, mu mwikadilo, mu buswe, mu lwitabijo, ne mu kubulwa disubi.\u201d (1 Temote 4:12) Polo paa\u0304lembele ino myanda, bimweka\u2019mba Temote wa\u0304di kasenselela ku myaka 30. Inoko Polo wa\u0304mupele mingilo ya mvubu mpata. Le i n\u0303eni\u2019ka yotuboila\u2019ko? Ketufwaninwepo kutyibila banabetu bankasampe mambo mungya yabo myaka. Langulukila pa bintu byonso bya\u0304longele Yesu paa\u0304di\u2019tu na myaka 33 kete!"}, {"text_idx": "#000041", "text": "16 Mu bibidiji bimo, bantu kebale\u0304mekelepo bankasampe. Kino i kilengeje bakulumpe bamo baleke kuyukanya bankasampe bengile bu bengidi ba mingilo nansha bu bakulumpe, nansha shi i babwanye bisakibwa bya kwingila ino mingilo. Inoko Bible kanenenepo nansha dimo amba bilomba kufikila pa myaka kampanda pa kutongwa bu mwingidi wa mingilo nansha bu mukulumpe. (1 Temote 3:1-10, 12, 13; Tetusa 1:5-9) Shi mukulumpe watu\u0304la\u2019ko kijila pa mwanda wa kibidiji kya kwabo, nabya kalondangapo Kinenwa kya Leza. Nanshi bakulumpe kebafwaninwepo kutyibila bankasampe mambo mungya mumweno wabo abo bene nansha pa bibidiji bya kwabo, ino i mungya mison\u0303anya ya mu Kinenwa kya Leza.\u200b\u20142 Temote 3:16, 17."}, {"text_idx": "#000042", "text": "17 Shi bakulumpe kebalondapo mison\u0303anya ya mu Bible pa kuyukanya batutu ba kwingila bu bengidi ba mingilo ne bu bakulumpe, babwanya kuzozeja batutu babwenye kala bisakibwa bya kutongwa. Mu ntanda imo, mwingidi wa mingilo umo wadi uvuija senene mingilo ya mvubu yadi imupelwe, kupwa bakulumpe bamona\u2019mba i mubwanye bisakibwa bya mu Bible bya kwingila bu mukulumpe. Inoko, bakulumpe bamo banunu banena\u2019mba ukidi nkasampe bininge pa kwikala bu mukulumpe, penepa bapela kumuyukanya. I kya bulanda, uno tutu katongelwepo pa mwanda\u2019tu wa mumwekelo wandi. Kadi bimweka\u2019mba uno mulangilo i muta\u0304le mu matanda mavule. I kya mvubu mpata tukulupile mu Bible pa kyaba kya mumweno wetu ne bibidiji bya mu kifuko motushikete. Mu uno muswelo, tukako\u0304kela Yesu ne kuleka kutyibila bantu mambo mungya mumwekelo wabo."}, {"text_idx": "#000044", "text": "18 Twi ba kubulwa kubwaninina, inoko tubwanya kulonga bukomo bwa kumona bantu bakwabo pa kubulwa mboloji na mwibamwena Yehova. (Bilongwa 10:34, 35) O mwanda tufwaninwe kuta mutyima ku bivulujo bya mu Kinenwa kya Leza. Shi twibingidije, nabya tubako\u0304kela ku muson\u0303anya wa Yesu wa kuleka \u201ckutyiba mambo na kulonda mumwekelo wa panja.\u201d\u200b\u2014Yoano 7:24."}, {"text_idx": "#000045", "text": "19 Panopano ponka Mulopwe wetu, Yesu Kidishitu, usa kutyibila bantu bonso mambo. Butyibi bwandi bukemanina pa mison\u0303anya myoloke ya Leza, ke pa byamonapo nansha byaivwana. (Isaya 11:3, 4) Bine tutengele kino kitatyi kya kutendelwa!"}]